Komission asetus (EY) N:o 963/98, annettu 7 päivänä toukokuuta 1998, kukkakaalien ja latva-artisokkien kaupan pitämiseen sovellettavista laatuvaatimuksista



Virallinen lehti nro L 135 , 08/05/1998 s. 0018 - 0025



KOMISSION ASETUS (EY) N:o 963/98, annettu 7 päivänä toukokuuta 1998, kukkakaalien ja latva-artisokkien kaupan pitämiseen sovellettavista laatuvaatimuksista EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon hedelmä- ja vihannesalan yhteisestä markkinajärjestelystä 28 päivänä lokakuuta 1996 annetun neuvoston asetuksen (EY) N:o 2200/96 (1), sellaisena kuin se on viimeksi muutettuna komission asetuksella (EY) N:o 2520/97 (2), ja erityisesti sen 2 artiklan 2 kohdan, sekä katsoo, että kukkakaalit ja latva-artisokat esiintyvät asetuksen (EY) N:o 2200/96 liitteessä I niiden tuotteiden joukossa, joille on otettava käyttöön laatuvaatimukset; hedelmä- ja vihannesalan yhteisen markkinajärjestelyn asteittaisesta toteuttamisesta 4 päivänä huhtikuuta 1962 annetun neuvoston asetuksen N:o 23 (3), sellaisena kuin se on viimeksi muutettuna komission asetuksella (EY) N:o 888/97 (4), liitteessä II/1 vahvistetaan kukkakaaleja koskevat yhteiset laatuvaatimukset; hedelmä- ja vihannesalan yhteisen markkinajärjestelyn asteittaisesta toteuttamisesta annetun asetuksen N:o 23 liitteen I B tiettyjen tuotteiden yhteisten laatuvaatimusten vahvistamisesta annetun komission asetuksen N:o 58 (5), sellaisena kuin se on viimeksi muutettuna asetuksella (EY) N:o 888/97, liitteessä I/6 vahvistetaan latva-artisokkia koskevat laatuvaatimukset; kyseiset laatuvaatimukset eivät enää vastaa markkinoiden vaatimuksia, tämän vuoksi on aiheellista muotoilla mainittu sääntely uudestaan ja kumota asetus N:o 23 ja asetuksen N:o 58 liite I/6 ottaen huomioon Yhdistyneiden Kansakuntien Euroopan talouskomission kyseisille tuotteille maailmankaupan avoimuuden vuoksi suosittamat laatuvaatimukset, näiden laatuvaatimusten soveltamisella olisi voitava poistaa markkinoilta laadultaan epätyydyttävät tuotteet, ohjata tuotantoa kuluttajien vaatimuksia tyydyttäväksi sekä helpottaa kauppasuhteita tasapuolisen kilpailun pohjalta ja auttaa näin parantamaan tuotannon kannattavuutta, laatuvaatimuksia sovelletaan kaikissa kaupan pitämisen vaiheissa; pitkänmatkankuljetus, tietyn kestoinen varastointi tai tuotteiden käsittely saattavat aiheuttaa joitakin näiden tuotteiden biologisesta kehityksestä tai niiden enemmän tai vähemmän pilaantuvasta luonteesta johtuvia muutoksia; on syytä ottaa huomioon nämä muutokset sovellettaessa laatuvaatimuksia lähettämisvaihetta seuraavissa kaupan pitämisen vaiheissa; ekstraluokan tuotteiden osalta, joiden on oltava erityisen huolella valikoituja ja pakattuja, on sallittava vain vähäinen tuoreuden ja täyden nestejännityksen väheneminen, ja tässä asetuksessa säädetyt toimenpiteet ovat tuoreiden hedelmien ja vihannesten hallintokomitean lausunnon mukaiset, ON ANTANUT TÄMÄN ASETUKSEN: 1 artikla 1. CN-koodiin 0704 10 kuuluvien kukkakaalien ja CN-koodiin 0709 10 00 kuuluvien latva-artisokkien kaupan pitämiseen sovellettavat laatuvaatimukset esitetään liitteissä I ja II. 2. Laatuvaatimuksia sovelletaan kaikissa kaupan pitämisen vaiheissa asetuksessa (EY) N:o 2200/96 säädetyin edellytyksin. Lähettämistä seuraavissa vaiheissa tuotteissa voi kuitenkin esiintyä laatuvaatimusten määräyksiin nähden: - vähäistä tuoreuden ja täyden nestejännityksen vähenemistä - muissa kuin ekstraluokkaan luokitelluissa tuotteissa niiden kehityksestä ja enemmän tai vähemmän pilaantuvasta luonteesta johtuvia vähäisiä muutoksia. 2 artikla Kumotaan asetus N:o 23 ja asetuksen N:o 58 liite I/6. 3 artikla Tämä asetus tulee voimaan 1 päivänä heinäkuuta 1998. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 7 päivänä toukokuuta 1998. Komission puolesta Franz FISCHLER Komission jäsen (1) EYVL L 297, 21.11.1996, s. 1 (2) EYVL L 346, 17.12.1997, s. 41 (3) EYVL 30, 20.4.1962, s. 965/62 (4) EYVL L 126, 17.5.1997, s. 11 (5) EYVL 56, 7.7.1962, s. 1606/62 LIITE I KUKKAKAALEJA KOSKEVAT LAATUVAATIMUKSET I. TUOTTEEN MÄÄRITELMÄ Nämä vaatimukset koskevat lajin Brassica oleracea L. convar. botrytis (L.) Alef. var. botrytis (viljellyt lajikkeet) kukkakaaleja, jotka on tarkoitettu myytäviksi kuluttajille tuoreina, teolliseen jalostukseen tarkoitettuja kukkakaaleja lukuun ottamatta. II. LAATUVAATIMUKSET Vaatimusten tarkoituksena on määritellä kauppakunnostettujen ja pakattujen kukkakaalien laatu. A. Vähimmäisvaatimukset Ottaen huomioon kullekin luokalle annetut erityismääräykset ja sallitut poikkeamat kukintojen on kaikissa luokissa oltava: - eheitä, - terveitä; tuotteita, joissa on mätää tai jotka ovat muuten pilaantuneet kulutukseen kelpaamattomiksi, ei sallita, - puhtaita, lähes vailla näkyviä vieraita aineita, - tuoreen näköisiä, - lähes vailla tuholaisia, - lähes vailla tuholaisten aiheuttamia vioituksia, - vailla epätavallista pintakosteutta, - vailla vierasta hajua tai makua. Kukkakaalien kehitysasteen ja kunnon on oltava sellainen, että ne: - kestävät kuljetuksen ja käsittelyn ja - saapuvat tyydyttävässä kunnossa määräpaikkaan. B. Luokitus Kukkakaalit luokitellaan kolmeen laatuluokkaan seuraavasti: i) Ekstraluokka Tähän luokkaan luokiteltujen kukkakaalien on oltava erittäin hyvälaatuisia. Niiden on oltava muodoltaan, kehitysasteeltaan ja väriltään lajikkeelle tyypillisiä. Kukintojen on oltava: - hyvin muodostuneita, kiinteitä, tiiviitä, - hyvin tiivisrakenteisia, - väriltään tasaisen valkoisia tai kermanväriin vivahtavia (1), - vailla virheitä, lukuun ottamatta hyvin vähäisiä pinnan muutoksia, jos ne eivät vaikuta tuotteen yleisulkonäköön, laatuun, säilyvyyteen ja pakkauksen yleisvaikutelmaan. Jos kukkakaalit myydään lehtineen tai lehdet tasattuina, myös lehtien on oltava tuoreen näköisiä. ii) I luokka Tähän luokkaan luokiteltujen kukkakaalien on oltava hyvälaatuisia. Niiden on oltava ominaisuuksiltaan lajikkeelle tunnusomaisia. Kukintojen on oltava: - kiinteitä, - tiivisrakenteisia, - väriltään valkeasta vaalean kellertävään (mitään muuta väriä ei sallita) (2), - vailla sellaisia virheitä kuten pintaviat, läpikasvavat lehdet kukinnossa, pakkasvioitukset, hankaumat. Kukinnoissa voi kuitenkin olla seuraavanlaisia vähäisiä virheitä, jos ne eivät vaikuta tuotteen yleisulkonäköön, laatuun, säilyvyyteen ja pakkauksen yleisvaikutelmaan: - vähäinen muodon tai kehityksen vajavuus - vähäinen värivirhe - hyvin vähäinen nukkaisuus. Jos kukkakaalit tarjotaan myytäviksi lehtineen tai lehdet tasattuina, myös lehtien on oltava tuoreen näköisiä. iii) II luokka Tähän luokkaan kuuluvat kauppakelpoiset kukkakaalit, joita ei voida luokitella ylempiin luokkiin mutta jotka täyttävät edellä määritellyt vähimmäisvaatimukset. Kukinnot saavat olla: - hiukan epämuotoisia, - hiukan löyhiä rakenteeltaan, - väriltään kellertäviä (3). Niissä saa olla: - vähäisiä auringon paahteen jälkiä, - enintään viisi pientä vaaleanvihreää lehteä kukinnossa läpikasvaneena, - vähäistä nukkaisuutta (mutta ei kosteaa tai kosketettaessa rasvaista nukkaisuutta). Niissä voi olla seuraavanlaisia virheitä, jos niiden laatuun, säilyvyyteen tai ulkonäköön liittyvät olennaiset ominaispiirteet säilyvät muuttumattomina: - lieviä tuholaisten tai tautien aiheuttamia vioituksia, - lievä pakkasen aiheuttama pintavaurio, - lievä hankauma. III. KOKOLAJITTELU Kukkakaalit lajitellaan koon mukaan siten, että niiden koko määritetään poikkileikkauksen suurimman halkaisijan mukaan. Vähimmäishalkaisijaksi vahvistetaan 11 cm; samassa pakkauksessa saa pienimmän ja suurimman kukinnon halkaisijan ero olla enintään 4 cm. IV. SALLITUT POIKKEAMAT Kussakin pakkauksessa sallitaan laatu- ja kokopoikkeamia tuotteissa, jotka eivät täytä kyseisen luokan vaatimuksia. A. Sallitut laatupoikkeamat i) Ekstraluokka: 5 % lukumäärästä kukkakaaleja, jotka eivät vastaa tämän luokan vaatimuksia, mutta jotka täyttävät I luokan vaatimukset tai jotka poikkeuksellisesti hyväksytään kyseisessä luokassa sallittuihin poikkeamiin. ii) I luokka: 10 % lukumäärästä kukkakaaleja, jotka eivät vastaa tämän luokan vaatimuksia, mutta jotka täyttävät II luokan vaatimukset tai jotka poikkeuksellisesti hyväksytään kyseisessä luokassa sallittuihin poikkeamiin. iii) I luokka: 10 % lukumäärästä kukkakaaleja, jotka eivät vastaa tämän luokan vaatimuksia eivätkä vähimmäisvaatimuksia; tuotteita, joissa on mätää tai jotka ovat muuten pilaantuneet kulutukseen kelpaamattomiksi, ei sallita. B. Sallitut kokopoikkeamat Kaikissa luokissa: 10 % lukumäärästä kukkakaaleja, jotka eivät ole kokolajittelusta säädettyjen säännösten eivätkä ilmoitetun koon mukaisia, mutta jotka ovat laatikoissa mainittua kokoa välittömästi suurempaa ja/tai pienempää kokoluokkaa; pienimpään kokoluokkaan luokiteltujen kukintojen halkaisijan on oltava vähintään 10 cm. V. PAKKAUS JA KAUPPAKUNNOSTUS A. Tasalaatuisuus Kunkin pakkauksen sisällön on oltava tasalaatuinen; kukin pakkaus saa sisältää ainoastaan samaa alkuperää, kaupan pidettävää tyyppiä, laatua ja kokoluokkaa olevia kukkakaaleja. Ekstraluokassa samassa pakkauksessa olevien kukkakaalien on oltava myös samanvärisiä. Pakkauksen sisällön näkyvän osan on edustettava koko sisältöä. B. Pakkaaminen Kukkakaalit on pakattava siten, että ne tulevat suojatuiksi sopivalla tavalla. Pakkauksen sisällä käytettävien materiaalien on oltava uusia, puhtaita ja sellaisia, ettei niistä aiheudu tuotteiden ulkoista eikä sisäistä pilaantumista. Kaupan merkinnöillä varustettujen materiaalien, erityisesti papereiden tai tarrojen, käyttö sallitaan, jos painatuksessa on käytetty myrkytöntä mustetta ja etiketin kiinnittämisessä myrkytöntä liimaa. Pakkauksessa ei saa olla mitään vieraita aineita. C. Kauppakunnostus Kukkakaalit voidaan tarjota myytäviksi: i) lehtineen: kukkakaalit, joita suojaavat terveet ja vihreät lehdet, jotka ovat tarpeeksi pitkät ja joita on tarpeeksi monta peittämään ja suojaamaan kukinto kokonaan. Kanta on katkaistava hiukan suojalehtien alapuolelta. ii) ilman lehtiä: kukkakaalit, joista on poistettu lehdet ja syötäväksi kelpaamaton kannan osa. Enintään viisi pientä kokonaista, hentoa, kukintoa myötäilevää, väriltään vaaleanvihreää lehteä voidaan sallia. iii) lehdet tasattuina: kukkakaalit, joissa on jäljellä riittävä määrä lehtiä suojaamaan kukintoa. Lehtien on oltava vihreitä ja terveitä, ja ne katkaistaan enintään 3 cm:n korkeudelta kukinnon tasosta. Kanta on katkaistava hiukan suojalehtien alapuolelta. VI. MERKITSEMINEN Kussakin pakkauksessa on oltava merkittynä sen yhdelle puolelle selvin, pysyvin ja pakkauksen ulkopuolelle näkyvin kirjaimin seuraavat merkinnät: A. Tunnistusmerkinnät Pakkaaja ja/tai lähettäjä: Nimi ja osoite tai virallisesti annettu tai hyväksytty tunnus. Jos kuitenkin käytetään tunnusta, merkintä "pakkaaja ja/tai lähettäjä" (tai vastaava lyhenne) on oltava merkittynä kyseisen tunnuksen läheisyydessä. B. Tuote - "Kukkakaaleja" (läpinäkymättömissä pakkauksissa). - Violettien, punertavien tai vihreiden kukkakaalien osalta kaupallisen lajikkeen nimi. C. Tuotteen alkuperä - Alkuperämaa ja tarvittaessa tuotantoalue tai kansallinen, alueellinen tai paikallinen nimitys. D. Kaupalliset tiedot - Luokka - Kokoluokka (ilmoitetaan vähimmäis- tai enimmäishalkaisija) tai kappalemäärä. E. Virallinen tarkastusmerkintä (vapaaehtoinen). (1) Selvästi violettien/punertavien tai vihreiden kukkakaalilajikkeiden kaupan pitäminen on sallittu, jos niillä on kyseisen luokan vaaditut ominaisuudet. (2) Selvästi violettien/punertavien tai vihreiden kukkakaalilajikkeiden kaupan pitäminen on sallittu, jos niillä on kyseisen luokan vaaditut ominaisuudet. LIITE II LATVA-ARTISOKKIA KOSKEVAT LAATUVAATIMUKSET I. TUOTTEEN MÄÄRITELMÄ Nämä vaatimukset koskevat lajin Cynara scolymus L. kukintoja, jotka on tarkoitettu myytäviksi kuluttajille tuoreina, teolliseen jalostukseen tarkoitettuja latva-artisokkia lukuun ottamatta. II. LAATUVAATIMUKSET Vaatimusten tarkoituksena on määritellä kauppakunnostettujen ja pakattujen latva-artisokkien laatu. A. Vähimmäisvaatimukset Ottaen huomioon kullekin luokalle annetut erityismääräykset ja sallitut poikkeamat latva-artisokkien on kaikissa luokissa oltava: - eheitä, - terveitä; tuotteita, joissa on mätää tai jotka ovat muuten pilaantuneet kulutukseen kelpaamattomiksi, ei sallita, - puhtaita, lähes vailla näkyviä vieraita aineita, - tuoreen näköisiä, - lähes vailla tuholaisia, - lähes vailla tuholaisten aiheuttamia vioituksia, - vailla epätavallista pintakosteutta, - vailla vierasta hajua tai makua. Kukkavarsien leikkauspinnan on oltava suora, ja kukkavarsien pituus saa olla enintään 10 cm. (Tätä säännöstä ei sovelleta kimppuna oleviin artisokkiin, jolloin tietty määrä mykeröitä on liitetty yhteen kukkavarsista, eikä lajin Spinoso-lajiketta oleviin artisokkiin.) Artisokkien kehitysasteen ja kunnon on oltava sellainen, että ne: - kestävät kuljetuksen ja käsittelyn ja - saapuvat tyydyttävässä kunnossa määräpaikkaan. B. Luokitus Latva-artisokat luokitellaan kolmeen luokkaan seuraavasti: i) Ekstraluokka Tähän luokkaan luokiteltujen latva-artisokkien on oltava erittäin hyvälaatuisia. Niiden on oltava ominaisuuksiltaan lajikkeelle ja/tai kauppalaadulle tyypillisiä. Sisimpien suojuslehtien on oltava tiiviisti sulkeutuneita lajikkeen mukaisesti. Niissä ei saa olla virheitä, lukuun ottamatta hyvin vähäisiä suojuslehtien ulkopinnan muutoksia, jos ne eivät vaikuta tuotteen yleisulkonäköön, laatuun, säilyvyyteen tai pakkauksen yleisvaikutelmaan. Kukkapohjuksen suonissa ei saa olla alkavaa puutumista. ii) I luokka Tähän luokkaan luokiteltujen latva-artisokkien on oltava hyvälaatuisia. Niiden on oltava ominaisuuksiltaan lajikkeelle ja/tai kauppalaadulle tyypillisiä. Sisimpien suojuslehtien on oltava tiiviisti sulkeutuneita lajikkeen mukaisesti. Niissä voi kuitenkin olla seuraavanlaisia vähäisiä virheitä, jos ne eivät vaikuta tuotteen yleisulkonäköön, laatuun, säilyvyyteen tai pakkauksen yleisvaikutelmaan: - lievä muotovirhe, - vähäinen pakkasen aiheuttama vioitus (halkeama), - hyvin vähäinen pintavika. Kukkapohjuksen suonissa ei saa olla alkavaa puutumista. iii) II luokka Tähän luokkaan kuuluvia latva-artisokkia ei voida luokitella ylempiin luokkiin, mutta ne vastaavat edellä määriteltyjä vähimmäisvaatimuksia. Ne voivat olla hieman avautuneita. Niissä voi olla seuraavanlaisia virheitä, jos niiden laatuun, säilyvyyteen tai ulkonäköön liittyvät olennaiset ominaispiirteet säilyvät muuttumattomina: - lievä muotovirhe, - pakkasen aiheuttama vioitus ("pakkasenpuremat" latva-artisokat), - vähäinen pintavika, - vähäinen virhe uloimmissa suojuslehdissä, - alkavaa puutumista kukkapohjuksen suonissa. III. KOKOLAJITTELU Latva-artisokkien koko määritetään mykerön poikkileikkauksen suurimman halkaisijan mukaan. Halkaisijan vähimmäispituus on 6 cm. Ekstra- ja I luokan latva-artisokat on lajiteltava koon mukaan jäljempänä vahvistettavien kokovaihtelurajojen mukaan; II luokkaan luokiteltujen latva-artisokkien osalta mainittujen rajojen noudattaminen on vapaaehtoista: - halkaisija vähintään 13 cm, - halkaisija vähintään 11 cm mutta pienempi kuin 13 cm, - halkaisija vähintään 9 cm mutta pienempi kuin 11 cm, - halkaisija vähintään 7,5 cm mutta pienempi kuin 9 cm, - halkaisija vähintään 6 cm mutta pienempi kuin 7,5 cm. Poivrade- tai Bouquet-tyyppisille latva-artisokille sallitaan halkaisija, joka on vähintään 3,5 cm mutta pienempi kuin 6 cm. IV. SALLITUT POIKKEAMAT Kussakin pakkauksessa sallitaan laatu- ja kokopoikkeamia tuotteissa, jotka eivät täytä kyseisen luokan vaatimuksia. A. Sallitut laatupoikkeamat i) Ekstraluokka 5 % lukumäärästä latva-artisokkia, jotka eivät vastaa tämän luokan vaatimuksia, mutta jotka täyttävät I luokan vaatimukset tai jotka poikkeuksellisesti hyväksytään kyseisessä luokassa sallittuihin poikkeamiin. ii) I luokka 10 % lukumäärästä latva-artisokkia, jotka eivät vastaa tämän luokan vaatimuksia, mutta jotka täyttävät II luokan vaatimukset tai jotka poikkeuksellisesti hyväksytään kyseisessä luokassa sallittuihin poikkeamiin. iii) II luokka 10 % lukumäärästä latva-artisokkia, jotka eivät vastaa tämän luokan vaatimuksia eivätkä vähimmäisvaatimuksia; tuotteita, joissa on mätää tai jotka ovat muuten pilaantuneet kulutukseen kelpaamattomiksi, ei sallita. B. Sallitut kokopoikkeamat Kaikissa luokissa: 10 % latva-artisokkien lukumäärästä, jotka eivät vastaa vahvistettuja luokittelu- ja kokovaatimuksia, mutta kuuluvat mainittua kokoluokkaa lähinnä suurempaan tai pienempään kokoluokkaan; pienimpään kokoluokkaan (6-7,5 cm) luokiteltujen latva-artisokkien halkaisijan on oltava vähintään 5 cm. Poivrade- tai Bouquet-tyyppisille latva-artisokille ei sallita halkaisijaa koskevia poikkeamia. V. PAKKAUS JA KAUPPAKUNNOSTUS A. Tasalaatuisuus Kunkin pakkauksen sisällön on oltava tasalaatuinen; kukin pakkaus saa sisältää ainoastaan samaa laatua, kokoluokkaa, tyyppiä ja muotoa olevia latva-artisokkia. Pakkauksen sisällön näkyvän osan on edustettava koko sisältöä. B. Pakkaaminen Latva-artisokat on pakattava siten, että ne tulevat suojatuiksi sopivalla tavalla. Pakkauksen sisällä käytettävien materiaalien on oltava uusia, puhtaita ja sellaisia, ettei niistä aiheudu tuotteiden ulkoista eikä sisäistä pilaantumista. Kaupan merkinnöillä varustettujen materiaalien, erityisesti papereiden tai tarrojen, käyttö sallitaan, jos painatuksessa on käytetty myrkytöntä mustetta ja etiketin kiinnittämisessä myrkytöntä liimaa. Pakkauksissa ei saa olla mitään vieraita aineita. VI. MERKITSEMINEN Kussakin pakkauksessa on oltava merkittynä sen yhdelle puolelle selvin, pysyvin ja pakkauksen ulkopuolelle näkyvin kirjaimin seuraavat merkinnät: A. Tunnistusmerkinnät Pakkaaja ja/tai lähettäjä: Nimi ja osoite tai virallisesti annettu tai hyväksytty tunnus. Jos kuitenkin käytetään tunnusta, merkintä "pakkaaja ja/tai lähettäjä" (tai vastaava lyhenne) on oltava merkittynä kyseisen tunnuksen läheisyydessä. B. Tuote - "Latva-artisokkia" (läpinäkymättömissä pakkauksissa). - Ekstraluokan osalta lajikkeen nimi. - Tarvittaessa "Poivrade" tai "Bouquet". - Tarvittaessa "Spinoso". C. Tuotteen alkuperä Alkuperämaa ja tarvittaessa tuotantoalue tai kansallinen, alueellinen tai paikallinen nimitys. D. Kaupalliset tiedot - Luokka - Mykeröiden lukumäärä - Kokoluokka (kokoluokittelua käytettäessä); ilmoitetaan vähimmäis- tai enimmäishalkaisija. E. Virallinen tarkastusmerkintä (vapaaehtoinen).